धरम में, करम में, सनल गाँव देखऽ।
अगल में, बगल में सगल गाँव देखऽ,
अमौसा नहाये चलल गाँव देखऽ॥
एहू हाथे झोरा, ओहू हाथे झोरा,
कान्ही पऽ बोरी, कपारे पऽ बोरा।
कमरी में केहू, कथरी में केहू,
रजाई में केहू, दुलाई में केहू॥
आजी रँगावत हईं गोड़ देखऽ,
हँसत हँउवे बब्बा, तनी जोड़ देखऽ।
घुंघटवे से पूछे पतोहिया कि अईया,
गठरिया में अब का रखाई बतईहा॥
एहर हउवे लुग्गा, ओहर हउवे पूड़ी,
रामायण का लग्गे हऽ मँड़ुआ के ढूँढ़ी।
चाउर आ चिउरा किनारे के ओरी,
नयका चपलवा अचारे का ओरी॥
अमौसा के मेला, अमौसा के मेला॥
गुलब्बन के दुलहिन चलै धीरे-धीरे
भरल नाव जइसे नदी तीरे-तीरे।
सजल देहि जइसे हो गवने के डोली
हँसी हौ बताशा शहद हउवे बोली॥
देखैली ठोकर बचावेली धक्का
मने मन छोहारा, मने मन मुनक्का।
फुटेहरा नियरा मुस्किया मुस्किया के
निहारे ली मेला चिहा के चिहा के॥
सबै देवी देवता मनावत चलेली
नरियर प नरियर चढ़ावत चलेली।
किनारे से देखैं, इशारे से बोलैं
कहीं गाँठ जोड़ें कहीं गाँठ खोलैं॥
बड़े मन से मन्दिर में दर्शन करेली
आ दुधै से शिवजी के अरघा भरेली।
चढ़ावें चढ़ावा आ कोठर शिवाला
छूवल चाहें पिण्डी लटक नाहीं जाला॥
अमौसा के मेला, अमौसा के मेला॥
बुद्धू के बड़का कटोरा हेराइल।
टिकुलिया के माई टिकुलिया के जोहै
बिजुरिया के माई बिजुरिया के जोहै॥
मचल हउवै मेला में सगरो ढुढ़ाई
चमेला के बाबू चमेला के माई।
गुलबिया सभत्तर निहारत चलेले
मुरहुआ मुरहुआ पुकारत चलेले॥
छोटकी बिटउआ के मारत चलेले
बिटिइउवे प गुस्सा उतारत चलेले।
गोबरधन के सरहज किनारे भेंटइली
गोबरधन का संगे पँउर के नहइली॥
घरे चलतऽ पाहुन दही गुड़ खिआइत
भतीजा भयल हौ भतीजा देखाइत।
उहैं फेंक गठरी, परइले गोबरधन
ना फेर-फेर देखइले धरइले गोबरधन॥
अमौसा के मेला, अमौसा के मेला॥
awa_Deva bho_Deva bho_Deva bho_Deva bho_Deva bho_Deva bho_Deva bho_Deva hne_Deva hne_Deva hin_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva npi_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva